U četvrtak oko 21:15 u Ilici u Zagrebu kod kućnog broja 424 došlo je do prometne nesreće u kojoj su sudjelovala četiri osobna vozila. Na mjestu su poginule dvije osobe, a još nekoliko ih je ozlijeđeno.

Prizori na mjestu sudara su neposredno nakon nesreće bili stravični i kaotični. Kako doznajemo od očevidaca, na jednom od vozila je izbio i požar koji su aparatima ugasili prisebni građani i neki od ljudi iz unesrećenih automobila. U međuvremenu su na mjesto događaja stigli policajci, ekipe Hitne pomoći te vatrogasci iz JVP Zagreb (dva vozila iz Jankomira) te DVD-a Črnomerec i Prečko koji su do kraja sanirali požar, a onesposobili su i akumulatore kako ne bi došlo do novog izbijanja vatre.

Ozlijeđeni su razvezeni po zagrebačkim bolnicama, a jednoj je osobi pomoć pružena na licu mjesta.

FOTOGALERIJA: Prometna nesreća u Ilici

Ravnatelj KBC Sestre milosrdnice Mario Zovak potvrdio nam je da je kolima Hitne pomoći u njegovu bolnicu u Vinogradskoj dovezen jedan sudionik teške nesreće. Riječ je o vozaču jednog od automobila koji je sudjelovao u nesreći.

- Zaprimili smo muškarca starosti između 50 i 60 godina, čiji identitet trenutno nije poznat. Zaprimljen je u vrlo teškom stanju, bez svijesti i životno ugrožen - kaže Zovak.

Kako je obrada još u tijeku za sada se može reći da ima teške ozljede glave, slomljenu nogu, a vjerojatno mu je i slomljena zdjelica.

- Liječnici ulažu maksimalan napor oko pacijenta, a više će se znati nakon obrade - kaže Zovak.

Mladić u nabrijanom Mercedesu

Zbog nesreće su bile u prekidu sve autobusne linije terminala Črnomerec. Obustavljen je cjelokupan promet u oba smjera na dijelu od Sokolske ulice do Ulice Oranica.

Kratko iza ponoći dežurna zamjenica općinskog državnog odvjetnika Mirjana Guščić kazala je kako za sada ne može govoriti o uzrocima ove teške prometne nesreće jer će očevid potrajati još nekoliko sati, međutim, potvrdila nam je da su u u nesreći smrtno stradale 23-godišnja djevojka i jedna nešto starija ženska osoba čiji identitet još uvijek utvrđuju. Prema najnovijim informacijama s mjesta nesreće, iako su neki očevici spominjali naganjanje dvaju automobila po Ilici, čini se da bi glavni krivac za ovu tragediju mogao biti 20-godišnji vozač nabrijanog Mercedesa C 63 AMG zagrebačkih oznaka koji je većom brzinom jurio Ilicom iz smjera Črnomerca u smjeru Vrapča.

Kako se može zaključiti po tragovima na cesti, on je stotinjak metara iza zgrade Ravnateljstva policije, prošavši nešto oštriji zavoj, izgubio kontrolu te je desnim kotačima udario u rubni kamen, a potom se vratio na kolnik i presjekao poprijeko cestu prešavši u prometne trakove za vozila iz suprotnog smjera. U tom trenutku zabio se u Opel astru zagrebačkih oznaka koja je nailazila u tom trenutku iz suprotnog smjera. Astra je od siline udarca odbačena gotovo do željezničkog kolosijeka koji je više od pola metra izdignut iznad razine ceste.

Uslijed sudara poginula je mlada suvozačica iz Mercedesa, kao i suvozačica iz Opel astre. Oba vozača teško su ozlijeđena te su prevezena u bolnice.

Majka s djecom izbjegla najgore

U sudaru su sudjelovala još dva vozila koja su naišla iz smjera Vrapča: Renault clio krapinskih oznaka i Mercedes zagrebačkih oznaka u kojemu je bila majka s djecom. Srećom, ona je naišla posljednja te je uspjela proći samo s manjom štetom na automobilu.

Iako su se spominjale informacije da je jedna od poginulih žena bila u visokom stupnju trudnoće, policajci na terenu to su nam demantirali.

Po dovršetku policijskog očevida koji će vjerojatno potrajati do kasnih noćnih sati te obdukcije tijela preminulih osoba bit će poznato je li tragediji osim najvjerojatnije neprilagođene brzine kretanja "kumovalo" još nešto, poput alkohola ili nečeg drugog.

Stanari okolnih zgrada ukazuju da je mjesto nesreće blizu prilično oštrog zavoja na kojem kolnik malo "visi", pa ako je kišovito odmah se izleti s ceste u suprotni trak, a ni vožnja po suhom od 100 km/h na više nije sigurna.

- U smjeru zapada prije mjesta sudara nalazi se semafor koji mnogi pokušavaju sustići hvatajući žuto pa se jače stisne gas i evo drame, govori jedan od stanara.